google/wiki40b huggingface dataset:
Fonna Forlag

Fonna Forlag er et norsk forlag, grunnlagt som Nynorsk Vekeblad i 1934, organisert som andelslaget Fonna Forlag i 1940.
Foruten Nynorsk Vekeblad har forlaget utgitt tegneseriene Ingeniør Knut Berg på eventyr og Vangsgutane. Forlaget har også gitt ut bøker av blant annet Johan Austbø, Engvald Bakkan, Lars Eskeland, Severin Eskeland, Leif Halse, Mary Hegge, Anders Hovden, Arna Audhild Vaage og Ivar Aasen.
Den største satsingen forlaget har stått for, er utgivelse av tibindsleksikonet Norsk Allkunnebok (1948 – 1966).
Svanedykker

Beskrivelse

Svanedykkeren er svart på hodet, nedover nakken, og på overdelen. Underdelen og forsiden av halsen er hvit. Nebbet er gult. Den er ca 55-75 cm lang og veier 795-2000 gram. Vingespennet er 79-102 cm langt.

Hekking

Svanedykkeren hekker i kolonier. Den legger mellom 2 og 4 blå egg. Begge foreldrene er med på å ruge ut eggene, noe som vanligvis tar rundt 24 dager. Etter at ungene er klekt ut av eggene, klatrer de opp på foreldrenes rygg, og de forlater reiret. Ungene blir matet av begge foreldrene.
Storå (Danmark)

Oversvømmelser

Storå har gjennom tidene forårsaket flere oversvømmelser av Holstebro by. Den største kjente oversvømmelsen inntraff 18. mars 1970. Først på vinteren 1969/70 var det sterk kulde, som ble etterfulgt av et stort og langvarig snøfall, slik at det lå snø på bakken i hele Storås nedbørfelt. I midten av mars snudde vinden til sørvest, temperaturen steg brått og snøen smeltet svært raskt. Ettersom jorden under snøen var frosset kunne den ikke suge til seg vannet, som dermed strømmet ned i alle små vannløp i Storåsystemet, og vannstanden steg voldsomt. Det finnes bilder fra Holstebro hvor folk seilte rundt i småbåter i gatene i de lavereliggende delene av byen. Vannet sto opp til 11,30 meter over havet ved Storebro, og mange hus og gater sto under vann i flere dager.
Etter oversvømmelsen besluttet Holstebro Byråd at Storå skulle flomsikres på en strekning fra Vængerne vest for Holstebro og opp til Vandkraftsøen. Prosjektet besto av en utgravning av bunnen og en økning av elvens bredde. Men prosjektet ble ikke helt gjennomført, for etter noen år var pengene brukt og bekymringen for oversvømmelser var avtatt en del. Ved Østerbrogade ble der deretter laget et stryk som utlignet forskjellen mellom den utbygde delen av elva i vest og den naturlige elvebunnen i øst.
De siste årene har der vært oversvømmelse i 2007, da vannstanden kom opp på 10,0 meter, og i 2011 på 10,1 meter.

Vannkraft

Like øst for Holstebro ligger Holstebro vannkraftverk og den tilhørende Vandkraftsøen. Byggingen av kraftverket ble påbegynt i 1940. Bak kraftverksdemningen, som sto ferdig i 1942, ble det dannet en 70 hektar stor innsjø, som i dag er rundt 5 kilometer lang og opptil 250 meter bred.

Fiske

I Storå finnes laks, ørret, sik, harr, gjedde, mort og abbor. Laksebestanden har tidligere vært truet, men nyere undersøkelser viser en positiv utvikling i laksebestanden i Storå etter år 2000, slik at det nå igjen kan fiskes etter laks. Lakseoppgangen foregår primært i den tredjedelen av Storå-systemet som ligger nedstrøms Vandkraftsøen.

Friluftsliv

Storå er åpnet for kanoseilas, og det er etablert rasteplasser underveis med cirka 10 kilometers mellomrom. I Herning og Holstebro kan man leie kanoer via de respektive turistkontorene. I kano tar det rundt tre ganger så lang tid å ro turen som i kajakk.
Vasaloppet 2014

Vasaloppet 2014 ble arrangert den 2. mars 2014, og var den 90. utgaven av Vasaloppet. Norske John Kristian Dahl vant rennet i herreklassen, mens norske Laila Kveli vant dameklassen.
Livbøye

Livbøye, også kalt livredningsbøye og redningsbøye, er et ringformet flytelegeme beregnet på å kastes ut til personer som er falt over bord. I henhold til Den norske skipskontrolls regler skal alle skip ha et visst antall livbøyer om bord. De skal minst ha en indre diameter på 45 cm og være av godkjent utførelse. Livbøyene skal i et nærmere bestemt antall, avhengig av fartøytype, være utstyrt med redningsline, selvtennende røyksignal og selvtennende bøyelys.
Arnadal

Arnadal er et bygdelag og tidligere kirkesogn i Vestfold som ligger nordvest i den nye Sandefjord kommune storkommune. Stedet tilhørte tidligere Stokke kommune før kommunesammenslåingen. Navnet er enten av norrønt ǫrn, ørn, eller av en indoeuropeisk rot or-/er-, strømme.
Tettstedet Fossnes med Arnadal kirke ligger i Arnadal. Likeså Vennerød skole og Borgeskogen næringsområde.
Frivilligheten i Arnadal er organisert i Arnadal idrettslag og i velforeningene Skåum vel, Gryte vel, Dyrsø vel og Fossnes vel.
Wuppertal

Personer med tilknytning til Wuppertal

Friedrich Engels ble i 1820 født i Barmen, som er en bydel i Wuppertal. Den internasjonalt anerkjente bildeboktegneren Wolf Erlbruch bor og arbeider i Wuppertal, i likhet med den britisk skulptør Tony Cragg.
Værfront

En værfront (ofte bare kalt front) er et meteorologisk begrep som omfatter grensen mellom to luftmasser med ulik temperatur, fukt og tetthet. Når en front passerer over et område, endres gjerne både temperatur, fukt, vindretning, vindstyrke og lufttrykk. En værfront oppstår som regel i forbindelse med lavtrykk og er assosisert med overskyet vær og nedbør. Normalt flytter frontene seg med lavtrykkene. Disse beveger seg gjerne østover, men finner også andre retninger, særlig over land. I noen tilfeller kan fronten også stå tilnærmet i ro, noe som kalles en stasjonær front. 
Begrepet ble første gang tatt i bruk ved Bergensskolen innen meteorologi og blir av og til omtalt som den norske syklonmodellen. Det finnes flere typer fronter. Varmfront har en når varmere luft kommer inn i et område med kaldere luft. I det motsatte tilfellet, når kaldluft erstatter varmluft, har får vi en kaldfront. I et frontsystem er varmfronten alltid før kaldfronten. I forbindelse med en varmfront blir varmluft hevet, og dette tapper kinetisk energi fra varmfronten. Dermed vil varmfronten flytte seg saktere og saktere, mens kaldfronten flytter seg like fort. Kaldfronten tar igjen varmfronten, og den delen av varmfronten som er innhentet kalles en okkludert front eller okklusjon. Jf. polarfronten.
Hans Holbein den eldre

Stil

Skjønt han naturlig er blitt stilt i skyggen av sin berømte sønn av samme navn, er han selv en betydelig mester. Han slutter seg under innflytelse fra Martin Schongauer til den realistiske retning, viser evne for skarp karakterisering, så figurene i hans religiøse bilder ofte virker som levende portretter, og ikke mindre for kraftig og varm farveharmoni. Særlig hans vwrker fra hans senere tid viser ham som en tilhenger av den italieniserende retning, således det skjønne Sebastians-lter (1516, Münchens Pinakotek). Hans flid som maler hjalp ham imidlertid ikke ut av hans økonomiske vanskeligheter, oftere ble det gjort udtantning hos ham. 
Foruten i sin fødeby virket han i Ulm, Frankfurt am Main og Alsace.

Verker

Hans mest kjente malerier er: Fire tavler fra 1493 (Marias ungdomslevned) i domkirken i Augsburg, i denne bys galleri: Hovedverkene Santa Maria Maggiores Basilika (1499), Peterskirken (ca. 1504) og et votivbilde fra 1502 med tre scener fra Kristi levned, altertavlen (1501) for Dominikanerkirken i Frankfurt, de 16 alterbilder fra abbediet Kaisheim (Kristi ungdoms- og pasjonshistorie) i Münchens Pinakotek; ennvidere mannlig portrett i Darmstadt (1515) og de fire alterfløyer (1512; Augsburg) med fremstillinger av legenden om Ulrik og Wolfgang med mere, som tidligere var tilskrevet den yngre Holbein, likesom den vakre Livets brønn (1519, Lisboa, Kongen av Portugal).
Magne Håland

Medlemskap og tillitsverv

Magne Håland er medlem i foreningene Norske Billedkunstnere, Akershus Bildende Kunstnere og Landsforeningen Norske Malere. Han har hatt tillitsverv som styremedlem i Østlandsutstillingen (1995 – 1999), leder av  utstillingskomitéen i Lørenskog Kunstforening fra 1988 til 1989) der han samtidig var medlem av kunstnerisk råd. Han har også vært jurymedlem for Romeriksutstillingen og andre utstillinger.
Bankregisternummer

Bankregisternummer utgjøres av de første fire sifrene i et norsk bankkontonummer. Nummeret identifiserer både bank og filial/avdeling. Bankplassregisteret gir opplysninger om hvilke bankregisternummer hver bank disponerer.
Giacomo Antonio Perti

Liv og virke

Perti studerte hos sin onkel, Lorenzo Perti, hos Rocco Laurenti og senere hos Petronio Franceschini. Deretter oppholdt han seg i Venezia, Roma og Parma. I 1690 ble han onkelens etterfølger som kapellmester ved San Pietro, og i 1696 kapellmester ved Basilika San Petronio i Bologna, en post han beholdt livet ut. Ved siden av ledet han lenge Accademia Filarmonica di Bologna. 
Blant Pertis studenter var  Giuseppe Torelli, Giovanni Battista Martini (Padre Martini) og Pirro Albergati. Ifølge Padre Martini avslo Perti i 1697 et tilbud om å bli Antonio Draghis etterfølger som hoffkapellmester i Wien.
Perti komponerte messer, oratorier, pasjoner, salmer, hymner og kantater, i tillegg også serenader og flere operaer.
Canadas konservative fremskrittsparti

Canadas konservative fremskrittsparti (engelsk: The Progressive Conservative Party of Canada, fransk: Parti progressiste-conservateur du Canada) var et politisk parti i Canada, som ble grunnlagt den 10. desember 1942. Partiet ble oppløst den 7. desember 2003, da det slo seg sammen med Canadisk allianse og dannet Canadas konservative parti.
Partiets politiske ideologi var en blanding av konservativisme, liberalkonservatisme og (siden 1984) nyliberalisme.
Etter 2003 fortsatte enkelte av partiets tidligere representanter i Canadas senat, som var motstandere av sammenslåingen med Canadisk allianse, å benytte det gamle partinavnet. Navnet er også fortsatt i bruk i de fleste Canadiske provinser. Den 29. mars 2004 dannet tidligere partimedlemmer Canadas Fremskrittsparti.
Anyuan (Ganzhou)

Anyuan (kinesisk: 安远县; pinyin: Ānyuǎn Xiàn) er et fylke i provinsen Jiangxi i Folkerepublikken Kina. Det ligger i byprefekturet Ganzhou.
Fylket hadde 326 666 innbyggere i 1999.
Konvoi PQ-17

Beskrivelse

I juli 1942 led de arktiske konvoiene et betydelig nederlag da konvoi PQ 17 tapte 24 av sine 35 handelsfartøy i en rekke tunge fiendtlige angrep som varte en uke. Den 27. juni seilte fartøyene østover fra Hvalfjörður på Island mot havnen i Arkhangelsk i Sovjetunionen. Konvoien ble oppdaget av tyske styrker den 1. juli, hvorpå den ble skygget kontinuerlig og ble angrepet. Konvoiens ferd ble fulgt av det britiske Admiralitetet. Første sjølord, admiral Dudley Pound, som hadde fått opplysninger om at tyske overflatekrigsskip, deriblant slagskipet «Tirpitz», var i ferd med å blokkere konvoien, beordret eskorteskipene å forlate konvoien og beordret konvoien til å bryte formasjon og spre seg utover. Men på grunn av den tyske overkommandos vankelmot, ble det ikke noe av «Tirpitz»' angrep. Konvoien var den første felles angloamerikanske marineinnsats under britisk kommando i krigen.
Da næreskorten og støttekrysserne trakk seg tilbake mot vest for å avskjære de formodede tyske angriperne, var handelsfartøyene overlatt til seg selv uten sine eskortejagere. I det etterfølgende forsøket på å nå de russiske havnene, ble de gjentatte ganger angrepet av Luftwaffe-fly og ubåter.
Av de opprinnelig 35 fartøyene nådde kun elleve frem med en leveranse på 64 000 tonn gods.
Det katastrofale resultatet av konvoien gjorde tydelig hvor vanskelig det var å frakte adekvate forsyninger gjennom Arktis, særlig i sommerperiodens vedvarende dagslys.
Suryavarman II

Suryavarman II (posthumt navn Paramavishnuloka) var konge av Khmerriket fra 1113 til 1145-1150 og var den som ga ordre om byggingen av Angkor Vat, som han dedikerte til hinduguden Vishnu. Hans styres monumentale arkitektur, tallrike millitærkampanjer og gjenoppbyggingen av en sterk regjering har fått historikere til å rangere Suryavarman som en av rikets største konger.

Styret

Under hans årtier ved makten mener historikere at riket ble gjenforent og mye av den dårlige politikken hans forgjengere hadde ført ble snudd. Vasallstater betalte tributt til ham, og mot vest og nord utvidet soldater grensene til å dekke nye deler av det som i dag er Thailand, Laos og Malaysia. Han gjennomførte også store militære operasjoner mot øst, men disse var i store trekk uten suksess, i hvert fall ifølge kilder fra rikets rivaler. Som vanlig når man oppsummerer Khmerrikets historie er der rikelig med rom for å debattere presise hendelser, da Khmerinskripsjoner som er en stor kilde til informasjon muligens overdriver rikets bedrifter, mens nedtegnelser fra rivaler muligens underdriver.
Efflorescenser

Efflorescencer er elementer i hudutslett. De kan være primære eller sekundære. Primærefflorescensene er de intiale lesjonene ved hudsykdom som er til stede før tilheling begynner. De har ikke blitt forandret av kløing, kloring eller fysisk traume. Sekundærefflorescensene er en følge av tilhelingsprosessen over tid, men kan også oppstå som følge av infeksjon, kløing, kloring eller fysisk traume. Fordi kjønnssykdommene ofte gir utslett, knyttes de til hudsykdommene.
Escape from L.A.

Handling

Året er 2013 og USA er nå blitt til et nytt moralsk Amerika, og det er for eksempel ikke lov å røyke, drikke, sex utenfor ekteskap spise rødt kjøtt. Presidenten styrer med jernhånd ut ifra den nye hovedstaden i Sør-Dakota. Det engang så solfylte Los Angeles har etter et kjempejordskjelv flytt ut i havet og endt opp som en slags øy, og ikke minst selvstendig fristed for kriminelle.
Snake Plissken er nettopp blitt arrestert for forbrytelser og er i ferd med å bli deportert til øya, men blir av presidenten lovet friheten mot han går med på å utføre et livsfarlig oppdrag. Oppdrager går ut på å ta seg inn det hermetisk lukket Los Angeles for å hente ut et livsfarlig apparat som kan brukes til å sette USA ut av spill. For sikkerhets skyld så innsprøyter oppdragsgivere ham med et virus slik at han ikke stikker av, og hvis han ikke returnerer innen ti timer for å få motgift, dør han.
Vestlandsk

Vestlandsk eller vestlandske dialekter er en samlebetegnelse for de dialektene som blir snakket på Vestlandet i området fra Romsdal i nord til Agder i sør. Disse dialektene kan en videre dele inn i nordvestlandske dialekter, sørvestlandske dialekter og sørlandske dialekter.
Michelham Priory

Michelham Priory er et tidligere augustinerkloster ved Upper Dicker, East Sussex i England. Det eies og administreres av Sussex Archaeological Society.
Lughaid mac Loeguire

Lughaid mac Loeguire (død ca 507) var ifølge irske annaler og kongerekker overkonge av Irland.
Lughaid var en av angivelig tolv sønner av Lóegaire mac Néill og dermed sønnesønn av Niall Noigíallach. Hans mor var Angias, datter av (Ailill) Tassach fra Uí Liatháin. Sammenlignet med sin far som er en fremtredende figur i hagiografier om Sankt Patrick har Lughaid en mer beskjeden plass i senere framstilliner.
Før Lughaid ble født skal Patrick, ifølge den sene Vita tripartita Sancti Patricii ha forbannet Lóegaires etterkommere slik at de aldri skulle bli konger. Hans mor, som ifølge beretningen var gravid med Lughaid på den tiden, bønnfalt Patrick om å fjerne forbannelsen fra henne sufødte sønn. Dette gjorde han, og sa: «Før han gjør i mot meg, vil jeg ikke forbanne ham»
Den tidligste bevarte kongelisten finnes i Baile Chuind Chétchathaig fra Fínsnechta Fledachs (død 695) regjerningstid. Ifølge denne ble Lughaid konge etter Ailill Molt. Noen av de senere irske annalene har opptegnelser om at Lughaid var del av en allianse som bekjempet og drepte Ailill, men de mer pålitelige Ulsterannalene nevner ham bare i forbindelse med hans død i 507. Det at han virker passiv samtidig som annalene forteller om mange hendelser som involverer hans samtidige slektinger Coirpre mac Néill og Muirchertach Macc Ercae er merkelig, og ikke typisk for en overkonge. Det har vært foreslått at Lughaid kanskje ikke har vært en historisk overkonge, men ble innført senere i kongerekkene for å fylle et tomrom skapt ved at Patricks ankomst til Irland ble tilbakedatert.
Vita tripartita forteller at Lughaid etter at han ble konge spottet Patrick ved å håne forbannelsen Patrick hadde lagt på hans fars etterkommere. Straks slo lynet ned og drepte ham. Selv om forbindelsen til Sankt Patrick neppe er opprinnelig, kan denne fortellingen være lagt på en tidligere fortelling om at Lughaid ble drept av lynnedslag. Flere tidlige irske konger blir ifølge tradisjonen drept av naturkrefter på en overnaturlig måte, det gjelder også hans far.
Etter kongelistene ble Lughaid etterfulgt som overkonge av Muirchertach Macc Ercae.
Otteissa

Utseende

En middelsstor, avlang, matt lysbrun trebukk. Antennene er ganske tynne, litt kortere enn kroppen. Pronotum er rundet. Dekkvingene er nesten jevnbrede, noe bredere enn pronotum. Beina er middels lange, lårene litt fortykkede.

Utbredelse

Arten er vidt utbredt og er kjent fra Madagaskar, Namibia og Sør-Afrika.
Azamgarh (distrikt)

Demografi

Ved folketellingen i 2011 var det 4 616 509 innbyggere i distriktet, mot 3 939 916 i 2001. Den urbane befolkningen utgjør 8,52 % av befolkningen.
Barn i alderen 0 til 6 år utgjorde 14,75 % i 2011 mot 20,21 % i 2001. Antallet jenter i den alderen per tusen gutter er 949 i 2011.
Salanoemia

Utseende

Middelsstore (vingespenn 35-40 millimeter), brune smygere med hvite flekker på vingene. Undersiden av bakvingen er brungul med brun ytterkant.

Levevis

Disse artene lever i skog, der larvene utvikler seg på rotting-palmer (slekten Calamus).

Utbredelse

Slekten er utbredt i Sørøst-Asia, fra India i vest til Bali i øst, men artene er sjeldne.
Heckler & Koch USP

Generell informasjon

HK USP ble først sett i 1993, er laget som en .40SW pistol, men finnes også i 9 x 19 mm Luger versjoner. Den eneste forskjellen er løp og magasin. Alle USP pistoler er produsert etter det modifiserte Browning-konseptet med et patentert rekyl-dempende system. USP har en støpt ramme av polymer med spor for hurtig påmontering av lasersikte og/eller taktiske lys. I USA selges USP i kaliber.45 ACP. Den tyske hæren (Bundeswehr) har tatt i bruk HK USP, der den går under betegnelsen P8, det samme har det tyske politiet gjort, men en annen modell; P10.
Parkeringsvakt

En parkeringsvakt er en betjent som overvåker parkeringsplasser og at parkeringsbestemmelser etterleves. Parkeringsvakter har myndighet til å skrive ut parkeringsbøter/kontrollgebyr. 

Sverige

Den 17. juni 1957 besluttet Stockholms bystyre at et trafikkvaktkorps skulle dannes. De første parkeringsvaktene ble utdannet og kom ut på gatene høsten 1957. Det var kun kvinner i korpset frem til 1977, da den første mannlige parkeringsvakten ble ansatt.
Phoenicopteriformes

Biologi

Phoenicopteriformes er rikelig representert i fossile funn og godt dokumentert. Det eldste fossile beviset man har for flamingofugler, er den utdødde slekten Elornis, som levde under Eocen. Likeledes kjenner man til en utdødd familie med svømmende flamingoer; Palaelodidae. Disse tror man var de nålevende flamingoenes nærmeste slektninger. Evolusjonært og økologisk sto trolig den utdødde familien mellom flamingoer og lappedykkere (Podicipedidae) i utvikling. Palaelodidae inkluderer tre kjente slekter; Adelalopus, Palaelodus, og Megapaloelodus.
Aleksander Ziemowit

Bakgrunn

Han var den fjerde sønn av hertugen av Masovie, Ziemowit IV (død 30. april 1426), som var onkel til kongen av Polen, og hans hustru Alexandra av Litauen (død 19. juni 1434, 19. barn av  Olgierd), en søster av kong Władysław II Jagiełło av Polen. Hans søster Cimburgis ble gift med (erke-)hertug Ernst I av Østerrike.
Aleksander studerte ved universitetet i Krakow.

Biskop og kardinal

Han var fyrstbiskop av Trient i Italia. Han ble kreert til kardinal (pseudokardinal) den 12. oktober 1440 av motpaven Felix V. 
Fra 1442 til sin død var Aleksander dompropst av St. Stefan i Wien. Han kom i konflikt med pave Eugenius IVs sendemann, kardinal Julian Cesarini, som forsøkte å overbevise stedets hersker kong Fredrik IV av Tyskland til å tilsluttet seg ey anti-tyskisk korstog. I sin egenskap som (mot-)pave Felix V pavelige legat i Østerrike, Ungarn og Polen klarte Aleksander å overbevise den tyske konge om denne rankens manglende realisme. Diskusjonen var så heftig at ddet kom til håndgripeligheter; den piastiske prins slo til kardinal Cesarini. Etter dette plamla Aleksander et besøk til Ungarn, der han ville besøke og prøve få gå kong Władysław III til å se det ufornuftige i en krig mot tyrkerne. Men så ble han alvorlig syk, og det ble ikke noe av den reisen.
Kort før sin død ble han den 2. juni 1444 elevert til patriark av Aquileia.
Hans siste hvilested ble i kvinnenes kor i Stefansdomen i Wien.

Frasa seg kardinalverdigheten ... eller ikke

Han frasa seg ifølge Francesco Cristoforis verk Cronotassi dei cardinali de Santa Romana Chiesa kardinalsverdigheten den 8. november 1448. Da dette er etter hans død kan det vise til at han posthumt ble fratatt verdigheten, eller det kan være en sammenblanding med en annen person.
CNN Norge

CNN Norge var en nettjeneste som ble drevet i Norge mellom 1998 og 2001 av VG på oppdrag av Cable News Network (CNN). Med utgangspunkt i domeneadressen «cnn.no» publiserte en egen redaksjon i VG egne artikler, samt oversatte artikler fra CNNs engelske nettsted. «CNN-redaksjonen» hadde fire medarbeidere, i tillegg til de VG-medarbeiderne som leverte innhold til tjenesten. CNN valgte å avvikle samarbeidet i 2001. Det fantes også en liknende tjeneste i Sverige under navnet CNN Sverige, som var tilgjengelig gjennom nettadressen Passagen.se. Også denne tjenesten ble avviklet i 2001.
Blodanklage

Blodanklage, også skrevet blodsanklage og kalt blodbeskyldning, er beskyldninger som fra ulike hold er blitt rettet mot (først og fremst ) jøder, om at de dreper kristne barn i en slags ritualmord, og at de samler blodet deres på krukker i synagogene. Tilsvarende beskyldninger og rykter har også gått mot andre grupper, blant annet frimurere og neopaganister.
Slike forestillinger har med ulik intensitet blitt reist opp gjennom historien, spesielt i Europa og i Russland. Blodanklagene har også vært brukt som påskudd til etnisk rensning og forfølgelser. Blant annet ble de en del av den antisemittiske propagandaen i det nasjonalsosialistiske Tyskland. []Konspirasjonsteori]]en forekommer også stadig omtalt som rene faktaopplysninger om jødisk undergravningsvirksomhet i nynazistiske skrifter. Sammenkoplingen av sovjetisk kommunisme og jødedom, har gjort bruk av blodanklagene som et bærende element, og et sannhetsbevis for begges higen mot verdensherredømme: Først går kommunismen og jødedommen sammen om å utrydde alle annerledestenkende, for til sist å vende seg mot hverandre i en avgjørende strid om å ta livet av motparten for så alene å oppnå verdensherredømme.
Republikaneren Sarah Palin gjorde seg skyldig i historieløshet ved å beskylde mediene for å ha rettet «blodanklager» mot henne selv og Tea Party-bevegelsen, etter at pressen antydet at deres «hatske, politiske retorikk» hadde ledet til skytetragedien under et demokratisk valgmøte i Tucson, Arizona 8. januar 2011.

I Norge

I Norge har påstander om menneskeslakt og hemmelige blodbanker over uskyldige ofre særlig vært knyttet til forestillinger om tryntyrken, og ikke om jøder, hvor derimot advarsler mot og sagn om den evige jøde, som aldri måtte få hvile og legge ned sin vandringsstav, finnes dokumentert fra nær sagt alle kanter av landet.
Tya (slekt)

Utbredelse

Slekten er utbredt i Australia.